
שפחה נמי?
בבא מציעא דף ק ע"א
גמרא: אמאי יחלוקו וליחזי ברשות דמאן קיימא וליהוי אידך המוציא מחבירו עליו הראיה א''ר חייא בר אבין אמר שמואל בעומדת באגם שפחה נמי דקיימא בסימטא:
רש"י ד"ה בסימטא. קרן זוית הסמוכה לרחבה מוכרין בה בהמות ועבדים:
בראשית הדברים נפתח בדיוק בלשון הזהב של רש"י בתיבה הלכאורה מיותרת שכתב מוכרין בה "בהמות" ועבדים, ומשיגרת לשון הגמרא שפחה נמי דקיימא בסימטא משמע שמדובר על השפחה, עוד נראה מלשון רש"י שכתב כאן סמוכה לרחבה וכו' שהוא יותר כהסבר למציאות מקום זה ולאו דווקא לגדרי ההלכה התופסים במקום זה, כפי שרש"י עצמו מפרש בהרחבה בכתובות דף פד ע"ה בסימטא. קרן זוית הסמוכה לרשות הרבים ובני אדם העושין סחורה זה עם זה בשוק ורוצים לדבר דבריהם בנחת וישוב הדעת מסתלקין לשם: ובקידושין דף כ"ה ע"ב בסימטא. זוית שהיא אצל רשות הרבים ואינה לא רה''ר ולא רה''י: 
במקום נוסף ברש"י נמצא שמסביר את מציאות המקום ולאו דווקא את גידרו ההלכתי במסכת פסחים דף נ ע"ב תגרי בד"ה סימטא. יושבין ומוכרין בשוק ועין שולטת בהן: כמובן ששם פשוט הוא שלא היה צורך לרש"י לציין את הגדר ההלכתי, 
ומכאן נפן לדייק בלשון הגמרא שבתחילה אמרה "בעומדת באגם" וכפי שסבור לומר בפי מפרשי הפשט וכך הבין המהר"ם ואף מקשה על דברי תוספות מהבנתו זו וכפי שיובא בהמשך הדברים וכן בספר נחלת ישראל ותפארת בחורים ואמת ליעקב ועוד שהגמרא כאן מתרצת שה"פרה" עומדת באגם ובזה יתורץ החלק הראשון של המשנה המדובר במחליף פרה בחמור, וממשיכה הגמרא לומר "שפחה נמי" דקיימא בסימטא ובדברים אלו מתרצת את החלק השני של משנתינו המדברת במוכר שפחתו,
והנה בשימת לב נראה שלשון הגמרא בהסבר בדרך זו אינו מדוייק כל כך ראשית עולה השאילה מדוע א"כ לא ענתה הגמרא בפשיטות "פרה" - עומדת באגם "שפחה" - עומדת בסימטא, 
עוד דיוק בלשון הגמרא מדוע הגמרא מתחלת בלשון הקודש עומדת באגם ומסיימת בארמית דקיימא בסימטא שזה תירגומו של עומדת, ועוד קשה קצת דברוב מקומות לשון הגמרא הוא דקיימא באגם וכן במסכתינו דף לד ע"א ודף צד ע"ב וכן בבא קמא ועוד, ומדוע שינתה הגמרא דווקא כאן,
עוד יקשה הלשון לפי פירוש זה דהוי לי למימר בעומדת באגם שפחה נמי "קיימא" בסימטא ולא "דקיימא" כי זה יותר נכון כהמשך אחד אחר שהתרצן העמיד דבריו שהפרה מדובר "ב"עומדת באגם הרי שהשפחה נמי קיימא (עומדת) בסימטא, ובלשון "ד"קיימא בסימטא הוא בלשון של תירוץ הבא אחר שאילה והכוונה לומר שמדובר ב... וגם מיותר לכאורה המילה נמי שיכול לומר בעמדת באגם והשפחה דקיימא בסימטא.
והנה תוספות בד"ה ליחזי מקשה וז"ל וא''ת וכי נמי הוי הולד ברשות לוקח אין זה הוכחה דקנאה דהא אמרינן בח''ה (ב''ב דף לו.) הגודרות אין להן חזקה משום דשמא מאליהן באו לרשותו או תפסן ברחוב כשהן הולכות לרעות וכי תימא הכא משפחה פריך דאמרינן התם קטן המוטל בעריסה יש לו חזקה דהא משני הכא בעומדת באגם שפחה נמי כו' משמע דמפרה נמי פריך וכו' והקשה המהר"ם מדוע תוספות הוצרך לדייק שקושית הגמרא הייתה גם מפרה ומביא לראיה את לשון התירוץ של הגמרא בעומדת באגם שפחה נמי וכו' הרי מהלשון "בעומדת באגם" בלבד מובן שהקושיה הייתה מפרה, וכן תמה על לשון התוספות דמפרה "נמי" פריך ועיין בדבריו וכן בדברי האחרונים הנ"ל איך שתירצו,
והנראה לומר הבנה חדשה בהסבר הגמרא לדברי רש"י ובעלי התוספות העולים בקנה אחד בפרה שעל שפת היאור ובבת פרעה ההולכת על יד היאור, והנה הוא לפניכם, 
אחר ששאילת הגמרא הייתה בכללות על משנתינו המדברת הן מולד הפרה והן מולד השפחה, מתרצת הגמרא בעומדת באגם והכוונה הן על הפרה והן על השפחה ולכך גם הגמרא שינתה מהלשון הרגיל "דקיימא" שהוא לשון ארמית ונקט לשון מובחר יותר בעומדת כי מדובר גם באדם, ומכאן שהגמרא התכוונה לענות לא רק על המציאות והגדר ההלכתי למקום שבו היו השפחה והוולד הפרה והעגל כי את זה יכלה הגמרא לענות בפשיטות שמדובר ברשות שאינה של שניהם או ברה"ר וכפי שתוספות אומר בסוף הדיבור הנ"ל וז"ל ומיהו ה''מ לשנויי דקיימא ברה''ר אלא אין דרך בהמה ושפחה להתעכב שם כמו באגם וסימטא וכו' אלא שהגמרא רצתה לענות את המציאות האפשרית וענתה בעומדת באגם, ומיד שאלה הגמרא על תירוץ זה "שפחה נמי" בתמיה, וכי גם על שפחה מתרצים שעומדת באגם והרי זה לא שכיח ששפחה שיש לה דעת ויודעת שצריכה לילד תילך למקום פרהסיה כבהמה, וע"כ מתרצת הגמרא תירוץ חדש שיכול לענות את השכיחות של שניהם דקיימא בסימטא וכפי שרש"י מסביר שהוא מקום קרן זווית מקום צדדי ליד הרחבה מקום שמוכרים שם בהמות ועבדים, והשלמת דברי רש"י אלו וצור מחצבתם הוא ממסכת כתובות בדף פד ע"ב שהובא דבריו לעיל ושם בגמרא איתא איתמר קריביה דר' יוחנן תפוס "פרה" דיתמי מסימטא וכו', דבי נשיאה תפוס "אמתא" דיתמי מסימטא וכו' הרי לנו פרה ושפחה בסימטא, עוד איתא שם ברש"י בדף פ"ה ע"א (לגבי תפיסת ספינה) מחריפותא דנהרא. לא מצאנוה על שפת הנהר שהיא כסימטא אלא מזה חטפנוה שהיה מוליכה באמצע הנהר שכל הספינות הולכות שם והוי כרה''ר: ומכאן הדמיון גם לשפת האגם שהוא כסימטא בגדר ההלכתי של מקום זה. 

